**Tájékoztatás**

Kardoskút Község Önkormányzatának Képviselő-testülete

2024. január 25. napi rendes ülésére

**Száma:** 3. sz. napirendi pont

**Tárgy:** Tájékoztatás a Kardoskúti Napköziotthonos Óvoda magasabb vezetőjének bérének megállapításáról

**Előadó:** Varga Pál polgármester, előkészítette: dr. Lipták Péter jegyző, dr. Olasz Ágnes kirendeltség-vezető

**Előterjesztés tartalma:** tájékoztatás

**Szavazás módja:** -

**Tisztelt Képviselő-testület!**

2023. július 15-én hatályba lépett a pedagógusok új életpályájáról szóló 2023. évi LII. törvény (a továbbiakban: Púétv.), amely a köznevelés területén működő munkáltatókra, a köznevelési

foglalkoztatotti jogviszonyban állókra, a köznevelés területén működő szakszervezetre, a köznevelésben foglalkoztatottak tanácsára, valamint a munkáltatói érdekképviseleti szervezetekre terjed ki.

A Púétv. 4. §-ának (1) bekezdésében úgy rendelkezik, hogy 2024. január 1-jétől a nevelő-oktató munka – óvodai nevelés, iskolai nevelés és oktatás, kollégiumi nevelés-oktatás, pedagógiai szakszolgálat keretében gyermekekkel, tanulókkal való pedagógiai célú közvetlen foglalkozás – kizárólag az alábbi foglalkoztatási formákban látható el:

a) az e törvény szerinti köznevelési foglalkoztatotti jogviszonyban vagy (a nevelést és

oktatást közvetlenül segítő munkakörökben) munkaviszonyban,

b) egyházi szolgálati jogviszonyban, vagy

c) óraadóként megbízási szerződés alapján.

A köznevelési intézményekben folytatott nevelő-oktató munka folytatása tehát 2024. január 1-jétől a korábbi foglalkoztatásnak megfelelő közalkalmazotti jogviszonyban nem lehetséges, annak szinte kizárólagos formája a köznevelési foglalkoztatotti jogviszony.

A Kardoskúti Napköziotthonos Óvodában közalkalmazotti jogviszonyban foglalkoztatott nevelő-oktató, a gyermekekkel pedagógiai célú közvetlen munkát végző közalkalmazottak közalkalmazotti jogviszonya 2023. december 31. napján megszűnik és a Púétv. 158. § (1) bekezdésében foglaltak alapján köznevelési foglalkoztatotti jogviszonnyá alakul át.

A Púétv. 98. §-a 2024. január 1-jei hatálybalépéssel elrendeli, hogy a pedagógus, valamint a pedagógus szakképzettséggel rendelkező nevelő-oktató munkát közvetlenül segítő munkakörben foglalkoztatott az általa megszerzett legmagasabb, a munkakör ellátásához e törvényben előírt iskolai végzettség, szakképesítés, szakképzettség, szakmai gyakorlat, publikációs tevékenység, minősítő vizsga és a minősítési eljárás keretében elnyert minősítés alapján Gyakornok, Pedagógus I., Pedagógus II., Mesterpedagógus vagy Kutatótanár fokozatokat érheti el.

A Púétv. 158. § (3) bekezdésében foglaltak szerint 2024. január 1-jén köznevelési foglalkoztatotti jogviszonyba kerülő pedagógusokat, és nevelő és oktató munkát közvetlenül segítő foglalkoztatottakat 2024. január 15-ig a jogviszony átalakulásáról tájékoztatni kell, részükre a Púétv. szerinti kinevezési okmányt ki kell állítani, havi illetményüket a Púétv. 159. § alapján meg kell állapítani.

A Púétv. 159.§ alapján az illetmény megállapításának szabályai a következők:

***„159. §*** *[Átmeneti rendelkezések a besoroláshoz és illetmény megállapításhoz]*

*(1) Az a 158. § (1) bekezdés a) pontja szerinti érintett, aki 2023. december 31-éig az Nkt. 64. § (4) bekezdés a)–e) pontja szerinti valamely fokozatot elérte, a 97. § (1) bekezdése szerinti, az Nkt. 2023. december 31-én hatályos 64. § (4) bekezdés a)–e) pontjában foglalt fokozattal azonos fokozatba kerül besorolásra.*

*(2) A havi illetmény, munkabér nem lehet kevesebb, mint az érintett 2023. december 31. napján érvényes*

*a) pótlékok nélküli illetményének, munkavállalók esetén alapbérének és*

*b) a köznevelési szakmai ágazati pótlékának*

*együttes összege azzal, hogy annak az érintettnek, akinek a havi illetménye, munkabére a 157. § (10) vagy a (13) bekezdés szerint lett megállapítva, az így megállapított illetménye szerinti összegnél nem lehet kevesebb.*

*(3) A 2024. január 1-jén a pedagógus előmeneteli rendszer hatálya alá tartozó személy havi illetményét a munkáltató a 98. § (1)–(7) bekezdésében foglaltak figyelembevételével, az egyes köznevelési feladatokért járó megbízási díját a 102. §-ban foglaltak figyelembevételével 2024. január 15-ig állapítja meg.*

*(4) A 2023. minősítési évben már megkezdett Pedagógus II. fokozatra irányuló minősítési eljárást azok esetében kell lefolytatni, akik 2023. szeptember 15-éig megtett, a hivatalhoz címzett írásbeli nyilatkozatukban ezt kérelmezik. Kérelem hiányában a hivatal az eljárást 2023. szeptember 16-án megszünteti.”*

Az idézett szakasz (3) bekezdésében foglaltak alapján a havi illetmény összegét a Púétv. 98.§ (1)-(7) bekezdésében foglaltak figyelembevételével állapítja meg a munkáltató.

A gyakornok illetményét a Kormány rendeletében határozza meg, ez a gyakornoki illetmény 2024-ben 528.800 Ft. A magasabb fokozatokon belül a pedagógus illetményét a Púétv. 98. § (1) bekezdésében megállapított illetménysávokon belül kell megállapítani, amely az alábbiakat rögzíti. A havi illetmény összege:

Pedagógus I. esetén 410.000 Ft-tól 1.065.000 Ft-ig terjedhet,

Pedagógus II. esetén 430.000 Ft-tól 1.135.000 Ft-ig terjedhet,

Mesterpedagógus esetén 520.000 Ft-tól 1.365.000 Ft-ig terjedhet,

Kutatótanár esetén 640.000 Ft-tól 1.470.000 Ft-ig terjedhet.

A Púétv. 98. § (2) bekezdésében foglalt kötelezettsége alapján a munkáltatói jogkör gyakorlója a fentiekben meghatározott keretek között az alábbi szempontok mérlegelése alapján állapítja meg a havi illetményt:

a) a szakmai gyakorlati idő mértéke,

b) a munkakör ellátásához a besorolás alapjául szolgáló iskolai végzettség, szakképesítés, szakképzettség melletti, a kinevezésében feltüntetett további, munkakörében hasznosítható szakképesítés, szakképzettség idegennyelv-ismeret megléte,

c) a munkaköri feladatokon túl önkéntesen vállalt többletfeladatok, ideértve, ha a köznevelési foglalkoztatotti jogviszonyban állót több köznevelési intézményben vagy több feladatellátási helyen foglalkoztatják,

d) munkakörében végzett tevékenységéhez kapcsolódó, a fenntartó vagy a köznevelésért felelős miniszter által adott elismerés megléte,

e) a felelős gazdálkodás eredményeképp a munkáltató rendelkezésre álló forrás összege,

f) a pedagógus által tanított tantárgyak száma,

g) a pedagógus munkakör munkaerőpiaci szempontból történő betölthetőségének lehetősége.

 Az illetménysávon belüli differenciálásra kizárólag a pedagógusok írásos teljesítményértékelését követően kerülhet sor, az első teljesítményértékelés pedig a 2024/2025-ös tanév/nevelési év végén, azaz 2025. június 30-án zárul le. Az illetménysávokon belüli munkáltatói differenciálásra tehát – a teljesítményértékelés eredményeinek, illetőleg a 98. § (2) bekezdésében meghatározott értékelési szempontok alapján – legkorábban 2025. szeptember 1-jén kerülhet sor.  A 2024. január 1-jei kinevezések során az illetmény meghatározásakor még nem lehet differenciálni az illetménysávokon belül a Púétv.160.§ (7) bekezdése alapján.

*Nyitrainé Baranyi Gabriella, a Kardoskúti Napköziotthonos Óvoda igazgatójának besorolása a fentiek alapján: Pedagógus I. fokozat.*

A Púétv. 159.§ (2) bekezdése szerint:

*„(2): A havi illetmény, munkabér nem lehet kevesebb, mint az érintett 2023. december 31. napján érvényes*

*a) pótlékok nélküli illetményének, munkavállalók esetén alapbérének és*

*b) a köznevelési szakmai ágazati pótlékának*

*együttes összege azzal, hogy annak az érintettnek, akinek a havi illetménye, munkabére a 157. § (10) vagy a (13) bekezdés szerint lett megállapítva, az így megállapított illetménye szerinti összegnél nem lehet kevesebb.”*

A Púétv. 157.§ (10) bekezdése az alábbiak szerint rendelkezik:

*„(10) Az Nkt. 65. § (1) bekezdésében meghatározott garantált illetmény (pótlékok nélküli illetmény, munkavállalók esetén alapbér) és az ágazati szakmai pótlék együttes összege nem lehet kevesebb*

*a) Gyakornok esetén 400.000 forintnál,*

*b) Pedagógus I. esetén 410.000 forintnál,*

*c) Pedagógus II. esetén 430.000 forintnál,*

*d) Mesterpedagógus esetén 520.000 forintnál,*

*e) Kutatótanár esetén 640.000 forintnál.*

*Az így megállapított illetmény összege meghaladhatja az Nkt. 65. §-a szerinti garantált illetmény összegét.”*

## A Kormány a tanárbéremeléshez szükséges egyes kormányrendeleti szabályokról szóló 3/2024. (I. 18.) Korm. rendeletében az alábbiak szerint határozta meg a nevezett foglalkoztatottak részére havonta juttatásra kerülő illetmény megállapítását 2024. január 1. napjától:

***- Pedagógus I. fokozatban - 538.800 Ft***

***-* Pedagógus II. fokozatban – 430.800 Ft**

***-* Mesterpedagógus fokozatban – 520.000 Ft**

***-* Kutatótanárok estében pedig 640.000 Ft az illetmény minimális mértéke.**

**Magasabb az illetménye azoknak a köznevelési foglalkoztatottaknak, akiknek a 2023. december 31-én érvényes alapilletményének/alapbérének, valamint köznevelési szakmai ágazati pótlékának összege magasabb volt, mint a fentiekben meghatározott illetmény minimális mértéke.**

*A Púétv. 98.§ (5) bekezdése alapján:*

*„(5) Ha a pedagógus, valamint a nevelő-oktató munkát közvetlenül segítő munkakörben foglalkoztatott köznevelési foglalkoztatotti jogviszonyban álló*

*a) a Kormány rendeletében meghatározott kedvezményezett településen vagy felzárkózó településen lévő köznevelési feladatellátási helyen dolgozik, vagy*

*b) az a) pont hatálya alá nem tartozó településen dolgozik, és a feladatellátási helyen a hátrányos helyzetű gyermekek, tanulók, vagy a halmozottan hátrányos helyzetű gyermekek, tanulók külön vagy együttesen számított aránya eléri a tíz százalékot, és a pedagógus a nevelési-oktatási intézmények működéséről és a köznevelési intézmények névhasználatáról szóló miniszteri rendeletben meghatározott képességkibontakoztató, integrációs felkészítés vagy óvodai fejlesztő program keretébe tartozó feladatokat lát el,*

*a havi illetményének pótlék és egyes köznevelési feladatokért járó megbízási díj nélküli összege húsz százalékával (esélyteremtési illetményrész) emelt összegű illetmény illeti meg. Ennek révén az illetmény összege meghaladhatja az (1) bekezdés a) pontja szerinti illetmény, illetve az (1) bekezdés b)–e) pontja szerinti felső sávhatár összegét. E rendelkezés alkalmazandó abban az esetben is, ha a munkavégzésre a munkáltató kinevezéstől eltérő foglalkoztatásra irányuló utasítása alapján kerül sor.”*

A Púétv. 157.§ (13) bekezdése rendelkezése szerint:

*„(13) Ha a pedagógus, dajka, könyvtáros, pedagógiai asszisztens, gyógypedagógiai asszisztens, gyermek- és ifjúságvédelmi támogató, gyógytornász, intézményi titkár óvodában, iskolában, kollégiumban vagy pedagógiai szakszolgálati intézményben, ápoló, rendszergazda, laboráns munkakörben foglalkoztatott*

*a) a Kormány rendeletében meghatározott kedvezményezett településen vagy felzárkózó településen lévő köznevelési feladatellátási helyen dolgozik, vagy*

*b) az a) pont hatálya alá nem tartozó településen dolgozik, és a feladatellátási helyen a hátrányos helyzetű gyermekek, vagy a halmozottan hátrányos helyzetű gyermekek, tanulók külön vagy együttesen számított aránya eléri a tíz százalékot, és a pedagógus a nevelési-oktatási intézmények működéséről és a köznevelési intézmények névhasználatáról szóló miniszteri rendeletben meghatározott képességkibontakoztató, integrációs felkészítés vagy óvodai fejlesztő program keretébe tartozó feladatokat lát el,*

*a Kjt., vagy az Mt. szerint járó – és a (10) bekezdés szerinti esetben az ott meghatározott összegig felemelt – illetményének (alapbérének) pótlék nélküli összege húsz százalékával (esélyteremtési illetményrésszel) emelt összegű illetmény illeti meg. Az így megállapított illetmény összege meghaladhatja az Nkt. 65. §-a szerinti garantált illetmény összegét. Ha a 158. § (1) bekezdés a) pontja szerinti érintett nehéz körülmények között végzett munkáért járó pótlékra is jogosult, akkor az esélyteremtési illetményrészt az illetményének (alapbérének) pótlék nélküli összege húsz százaléka és a nehéz körülmények között végzett munkáért járó pótlék különbözeteként kell megállapítani.”*

Nyitrainé Baranyi Gabriella intézményvezető korábbi besorolása Pedagógus I., mely alapján az alapilletménye 2023. december 31.-én 310.606,- Ft, szakmai ágazati pótléka 99.394,- Ft, összesen: 410.000,- Ft volt.

A fent idézett együttes szabályok alapján Nyitrainé Baranyi Gabriella intézményvezető havi illetményét 2024. január 1-jétől – a fenti rendelkezésekre tekintettel –538.000,- Ft-ban kell megállapítani.

2024. január 1-jét követően az óvodavezető vezetői pótléka is megszűnik, helyette a Púétv. 102. § (1) bekezdése alapján a pedagógust az egyes köznevelési feladatok ellátásáért megbízási szerződés alapján megillető díjat (a továbbiakban: megbízási díj) kell megállapítani, mértéke a Gyakornok fokozathoz tartozó havi illetményösszeg (a továbbiakban: alap, 2024-ben 528.800.- Ft) alapulvételével kerül megállapításra.

Az óvodavezető – igazgató - megbízási díjának megállapítására a Púétv. 102. § (2) bekezdését kell alkalmazni a gyermekek megelőző évi októberi statisztikai létszámadatai alapján.

*„(2) A megbízási díj a nevelési-oktatási intézményben, a többcélú köznevelési intézményben, valamint a pedagógiai szakszolgálati intézményben igazgatói (főigazgatói) megbízás ellátása esetén az intézményben jogviszonyban álló*

*a) legalább 1001 gyermek, tanuló esetén az alap 87%-a,*

*b) 801 és 1000 gyermek, tanuló között az alap 82%-a,*

*c) 601 és 800 gyermek, tanuló között az alap 76%-a,*

*d) 401 és 600 gyermek, tanuló között az alap 66%-a,*

*e) 251 és 400 gyermek, tanuló között az alap 54%-a,*

*f) 151 és 250 gyermek, tanuló között az alap 41%-a,*

*g) legfeljebb 150 gyermek, tanuló esetén az alap 30%-a.”*

A Kardoskúti Napköziotthonos Óvodában a köznevelési statisztikai adatszolgáltatás 2023. év októberi adatai alapján a gyermeklétszám 21 fő, mely alapján a Púétv 102.§ (2) bekezdés g) pontja szerint 30 %. Így az 538.000,- Ft alapulvételével 161.400,-Ft intézményvezetői megbízási díjra jogosult.

Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 42. § 2. pontja alapján a magasabb vezetői feladatokat ellátó intézményvezető esetében a kinevezési, megbízási jogkört Kardoskút Község Önkormányzat Képviselő-testülete gyakorolja, míg az egyéb munkáltatói jogkör gyakorlója a polgármester.

A Púétv 159.§ (3) bekezdése szerint „A 2024. január 1-jén a pedagógus előmeneteli rendszer hatálya alá tartozó személy havi illetményét a munkáltató a 98. § (1) - (7) bekezdésében foglaltak figyelembevételével, az egyes köznevelési feladatokért járó megbízási díját a 102. §- bán foglaltak figyelembevételével 2024. január 15-ig állapítja meg.”

#### A fenti határidőt módosította a tanárbéremeléshez szükséges központi költségvetési támogatás veszélyhelyzeti szabályairól szóló 662/2023. (XII. 29.) Korm. rendelet 1. § (5) bekezdése, mely szerint január 22-ig kell az új kinevezési okmányt kiállítani: "(5) A munkáltató a Púétv. 158. § (3) bekezdése szerinti kinevezési okmányt, továbbá a Púétv. 158. § (7) bekezdése szerinti munkaszerződést 2024. január 22-ig állítja ki."

Ezen határidőt ismételten módosította a tanárbéremeléshez szükséges egyes veszélyhelyzeti rendelkezésekről szóló 4/2024. (I.18.) kormányrendelet, amely 2. §-a alapján **a fenti határidőt 2024. január 30. napjában jelölte meg.**

Kardoskút Község Önkormányzatának Képviselő-testületének tájékoztatása a pedagógusok új életpályájáról szóló 2023. évi LII. törvény (a továbbiakban: Púétv.) alapján a Kardoskúti Napköziotthonos Óvoda intézményvezetője, Nyitrainé Baranyi Gabriella intézményvezető bérének 2024. január 1-jétől az alábbiak szerint történő megállapításáról:

1. **a havi illetmény összege 538.000,- Ft, az intézményvezetői megbízási díj összege 161.400,-Ft. összegben kerül megállapításra.**